Ďuriš Nicholsonová, Lucia, podpredsedníčka NR SR (2016-10-26):
Ďakujem veľmi pekne. V prvom rade ďakujem vám, pán predseda, že ste sa zachovali tak kolegiálne, že ste za mňa zobrali vedenie schôdze, aby som mohla vystúpiť k návrhu zákona, ktorý spolupredkladám. Počuli ste predo mnou hovoriť veľmi k veci moje dve kolegyne, ktoré samé teda prevádzkujú a majú teda škôlku a jasle, takže ste to počuli z tej opačnej strany. Ja budem skôr hovoriť za rodičov, teda lebo to aktuálne prežívam pri mojom treťom dieťati, aké dôležité je mať vytvorené podmienky na to, aby človek mohol zosúlaďovať rodinný a pracovný život. Naozaj časy sa menia a čoraz viacej žien buď chce teda začať pracovať po tom, ako sa im narodí potomok, či skôr alebo neskôr. O tom nepotrebujeme mať debatu o dodržiavaní šestonedelia a podobných vecí. Alebo musia, pretože my tu máme naozaj veľkú skupinu žien na Slovensku, ktoré nemajú ten luxus slobodne sa rozhodnúť, či chcú zostať doma, alebo či chcú ísť pracovať popri dieťati. Oni jednoducho musia, pretože sú to slobodné matky napríklad, samoživiteľky a nikto iný sa o ne nepostará. Slovensko má dlhodobú tradíciu dlhej materskej dovolenky. Máme najdlhšiu materskú dovolenku spomedzi všetkých krajín Európskej únie. A to je úplne v poriadku. To je veľmi chvályhodné. Chvályhodné je aj to, že sú tendencie aj súčasného vedenia ministerstva práce neustále zvyšovať ako dĺžku materskej, tak, samozrejme, aj výšku materskej ako takej. Hovorím, je to chvályhodné. Ale škandinávske krajiny napríklad svoju rodinnú politiku sa snažia robiť aj cez to, že vytvárajú služby pre rodičov malých detí. To znamená, že nejde len o peňažné príspevky, ako je naša materská, ale ide aj o to, aby zveľaďovali služby. No a samozrejme, tie služby sú v prvom rade o jasličkách a škôlkach pre malé deti, o detských centrách, o firemných škôlkach a podobne. A v tomto smere má Slovensko naozaj čo doháňať. Toto je taká naša Achillova päta, by som povedala. A ja veľmi dúfam a verím, že či už súčasné vedenie ministerstva práce alebo to ďalšie, ktoré sa ujme vedenia tohto neľahkého rezortu, začne rozmýšľať aj v týchto mantineloch, že nielen neustále prichádzať s nejakými peňažnými dávkami, ako je napríklad príspevok pri narodení dieťaťa. Jednorazová dávka, ktorá je fajn, možno v ten deň, hej, ale čo s tým dieťaťom urobí matka, ktorá potrebuje alebo aj chce ísť do práce? Ona potrebuje, aby nám na Slovensku fungovali služby, a tie nefungujú. A čo je horšie, a to je mi naozaj veľmi ľúto, a to vyčítam aj súčasnému vedeniu ministerstva práce, že teda prišlo ešte s takzvaným jasličkovým zákonom a pritiahlo podľa mňa prílišné regulácie, ktoré v konečnom dôsledku budú znamenať dve veci. Buď to, že jasle, ktorých je už teraz akútne málo, akútne málo, sa začnú zatvárať, alebo zdražejú natoľko, že si to tí rodičia nebudú môcť dovoliť. A preto prichádzame s návrhom zákona o zvýšení a chceme zvýšiť teda príspevok na starostlivosť o dieťa. Príspevok na starostlivosť o dieťa je jedna z možností a musím povedať, že veľmi dobrých možností, ako čerpať Európsky sociálny fond. V tom Európskom sociálnom fonde práve na prioritnej osi zosúlaďovania rodinného a pracovného života je vytvorený fond peňazí a je tam veľa peňazí, ktoré potrebujeme vyčerpať. Ja viem, že čerpanie sa zlepšilo, ale ešte stále máme čo doháňať a toto je skutočne jedna z efektívnych ciest, ako čerpať peniaze z Európskeho sociálneho fondu. Pomôžete tým nielen rodičom, ktorí sa dobrovoľne rozhodnú popri dieťati pracovať, ale pomôžete tým tým rodičom, predovšetkým teda matkám, ktoré majú malé deti a pre nich je pracovať nutnosť, nie nejaký slobodný výber. Takže vás veľmi pekne chcem poprosiť, aby sme zabudli možno pri tomto návrhu zákona na nejaké politikárčenie a ako reakciu na jasličkový zákon aby ste podporili zvýšenie príspevku na starostlivosť o dieťa, respektíve návrh, ktorý predkladáme. Veľmi pekne ďakujem.